Document ID: 31981L0334

31981L0334
L 131/6
SLUŽBENI LIST EUROPSKE UNIJE
13.04.1981.
DIREKTIVA KOMISIJE
od 13. travnja 1981.
o prilagodbi tehničkom napretku Direktive Vijeća 70/157/EEZ o usklađivanju zakonodavstava država članica o dopuštenoj razini buke i ispušnom sustavu motornih vozila
(81/334/EEZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice;
uzimajući u obzir Direktivu Vijeća 70/156/EEZ od 6. veljače 1970. o usklađivanju zakonodavstava država članica u odnosu na homologaciju tipa motornih vozila i njihovih prikolica (1), kako je zadnje izmijenjena Direktivom 80/1267/EEZ (2), a posebno njezin članak 13.;
uzimajući u obzir Direktivu Vijeća 70/157/EEZ od 6. veljače 1970. o usklađivanju zakonodavstava država članica u odnosu na dopuštenu razinu buke i ispušni sustav motornih vozila (3), kako je zadnje izmijenjena Direktivom 77/212/EEZ (4), a posebno njezin članak 3.;
budući da je kao rezultat iskustva na ovom području te imajući na umu sadašnje stanje tehnike moguće izmijeniti zahtjeve o metodi mjerenja buke koje proizvode pokretna i mirujuća vozila kako bi ih se bolje uskladilo s pravim uvjetima rada;
budući da odredbe članka 3. Direktive 70/157/EEZ isključuju izmjene graničnih vrijednosti iz postupka prilagodbe tehničkom napretku; budući da je prikladno kao informaciju uvrstiti granične vrijednosti u ovu Direktivu na način kako se pojavljuju u Direktivi 77/212/EEZ; budući da se planira smanjiti te vrijednosti, pravodobno te u skladu s postupkom predviđenim za takvo pitanje;
budući da se ispušni sustavi i određeni njihovi dijelovi stavljaju na tržište kao zamjenski; budući da se, ako ih je moguće provjeriti prije ugradnje u vozilo, njihova slobodna prodaja može olakšati uspostavljanjem postupka EEZ homologacije za te odvojene sustave koji se smatraju zasebnim tehničkim jedinicama u smislu članka 9.a uvrštenog u Direktivu 70/156/EEZ putem Direktive 78/315/EEZ (5);
budući da su odredbe ove Direktive u skladu s mišljenjem Odbora za prilagodbu tehničkom napretku direktiva čiji je cilj uklanjanje tehničkih prepreka u području trgovine motornim vozilima,
DONIJELA JE OVU DIREKTIVU:
Članak 1.
Direktiva 70/157/EEZ mijenja se kako slijedi:
1.
Članak 2. zamjenjuje se sljedećim:
„Članak 2.
Nijedna država članica ne smije iz razloga koji se odnose na dopuštenu razinu buke i ispušni sustav, odbiti dodijeliti EEZ homologaciju ni nacionalnu homologaciju za tip motornog vozila ni tip ispušnog sustava ili dio tog sustava koji se smatra zasebnom tehničkom jedinicom
-
ako vozilo zadovoljava zahtjeve Priloga I. u vezi s razinom buke ili ispušnim sustavom,
-
ako ispušni sustav ili neki njegov dio koji se smatra zasebnom tehničkom jedinicom u smislu članka 9.a Direktive 70/156/EEZ zadovoljava zahtjeve Priloga II.”
2.
Članak 2.a zamjenjuje se sljedećim:
„Članak 2.a
1. Nijedna država članica ne smije na osnovu razloga koji se odnose na dopuštenu razinu buke i ispušni sustav, odbiti ni zabraniti prodaju, registraciju, početak uporabe i uporabu vozila čija razina buke i ispušnog sustava zadovoljava uvjete Priloga I.
2. Nijedna država članica ne smije na osnovu razloga koji se odnose na dopuštenu razinu buke i ispušni sustav, zabraniti stavljanje na tržište ispušni sustav ni njegov dio koji se smatra zasebnom tehničkom jedinicom u smislu članka 9.a Direktive 70/156/EEZ ako je to, u smislu članka 2., tip kojem je dodijeljena homologacija.”
3.
U članku 3. „točke I.1. i I.4.1.4.” zamjenjuje se s „točke 5.2.2.1. i 5.2.2.5. Priloga I.”
4.
Prilog se zamjenjuje prilozima I., II., III. i IV. ovoj Direktivi.
Članak 2.
1. Od 1. siječnja 1982. nijedna država članica ne smije na osnovu razloga koji se odnose na dopuštenu razinu buke i ispušni sustav:
-
odbiti dodijeliti homologaciju EEZ, izdati dokument naveden u posljednjoj alineji članka 10. stavka 1. Direktive 70/156/EEZ ili dodijeliti nacionalnu homologaciju za tip motornog vozila, ili
-
zabraniti stavljanje u uporabu vozila,
ako razina buke i ispušni sustav ovog tipa vozila ili dotičnih vozila zadovoljava odredbe Direktive 70/157/EEZ, kako je izmijenjena ovom Direktivom.
2. Od 1. listopada 1984., država članica:
-
neće više izdavati dokument naveden u posljednjoj alineji članka 10. stavka 1. Direktive 70/156/EEZ za tip motornog vozila čija razina buke i ispušni sustav ne zadovoljavaju odredbe Direktive 70/157/EEZ, kako je izmijenjena ovom Direktivom,
-
smije odbiti dodijeliti nacionalnu homologaciju za tip motornog vozila čija razina buke i ispušni sustav ne zadovoljavaju odredbe Direktive 70/157/EEZ, kako je izmijenjena ovom Direktivom,
3. Od 1. listopada 1985. države članice smiju zabraniti stavljanje u uporabu onim vozilima čija razina buke i ispušni sustav ne zadovoljavaju odredbe Direktive 70/157/EEZ, kako je izmijenjena ovom Direktivom.
Članak 3.
Do 1. siječnja 1982. države članice donose odredbe potrebne za usklađivanje s ovom Direktivom. One o tome odmah obavješćuju Komisiju.
Članak 4.
Ova je Direktiva upućena državama članicama.
Sastavljeno u Bruxellesu 13. travnja 1981.

Labels: 8
15
20